CELEX: 32017D2238
Language: hu
Date: 2017-12-05 00:00:00
Title: A Bizottság (EU) 2017/2238 végrehajtási határozata (2017. december 5.) az Amerikai Egyesült Államokban a kijelölt ügyletpiacokra és a csereügylet-végrehajtási platformokra alkalmazandó jogi és felügyeleti keretrendszernek a 600/2014/EU európai parlamenti és tanácsi rendelet szerinti egyenértékűségéről (EGT-vonatkozású szöveg. )

6.12.2017   
            
            
               HU
            
            
               Az Európai Unió Hivatalos Lapja
            
            
               L 320/11
            
         A BIZOTTSÁG (EU) 2017/2238 VÉGREHAJTÁSI HATÁROZATA
   (2017. december 5.)
   az Amerikai Egyesült Államokban a kijelölt ügyletpiacokra és a csereügylet-végrehajtási platformokra alkalmazandó jogi és felügyeleti keretrendszernek a 600/2014/EU európai parlamenti és tanácsi rendelet szerinti egyenértékűségéről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (1) és különösen annak 28. cikke (4) bekezdésére,
   mivel:
   
               (1)
            
            
               A 600/2014/EU rendelet értelmében azon, Unióban letelepedett pénzügyi szerződő felek és nem pénzügyi szerződő felek, amelyek túllépik a 648/2012/EU európai parlamenti és tanácsi rendelet (2) 4. cikkében említett elszámolási küszöbértéket, azon származtatott termékekkel, amelyek a származtatott termékek olyan kategóriájához tartoznak, amelyet a kereskedési kötelezettség hatálya alá tartozónak nyilvánítottak, csak szabályozott piacon, multilaterális kereskedési rendszerben, szervezett kereskedési rendszerben és a Bizottság által egyenértékűnek elismert harmadik országbeli kereskedési helyszínen köthetnek ügyleteket. Az érintett harmadik országnak a 2014/65/EU európai parlamenti és tanácsi irányelv (3) alapján engedélyezett kereskedési helyszínek elismerése céljából ténylegesen egyenértékű rendszert kell üzemeltetnie.
            
         
               (2)
            
            
               A harmadik országban letelepedett kereskedési helyszínek elismerése céljából a 600/2014/EU rendelet 28. cikkében meghatározott eljárás lehetővé kívánja tenni, hogy az Unióban letelepedett pénzügyi szerződő felek és bizonyos nem pénzügyi szerződő felek harmadik ország egyenértékűnek elismert kereskedési helyszínén a kereskedési kötelezettség hatálya alá tartozó származtatott ügyleteket kössenek. Az elismerési eljárás és az egyenértékűségi határozat ezért növeli a származtatott termékek kereskedésének átláthatóságát, abban az esetben is, ha a kereskedés harmadik országban létesített kereskedési helyszínen zajlik.
            
         
               (3)
            
            
               Figyelembe véve a felek által a G20-ak pittsburghi, 2009. szeptember 25-i csúcstalálkozóján elért megállapodást arról, hogy a szabványosított tőzsdén kívüli származtatott ügyleteket a tőzsdékre vagy adott esetben elektronikus kereskedési platformokra kell áthelyezni, gondoskodni kell azon alkalmas helyszínek megfelelő választékáról, ahol e kötelezettségvállalás nyomán a kereskedés megvalósulhat. Az egyenértékűségi előírásokat a 600/2014/EU rendelet célkitűzéseinek, főként a belső piac létrehozásához és működéséhez, a piac integritásához, a befektetővédelemhez és a pénzügyi stabilitáshoz nyújtott hozzájárulásnak a fényében kell értelmezni. A 600/2014/EU rendelet továbbá kiemelte egy valamennyi intézmény számára kötelező egységes szabálygyűjtemény létrehozásának és a potenciális szabályozási arbitrázs elkerülésének szükségességét. Ezért a kereskedési kötelezettség hatálya alá tartozó szabványosított tőzsdén kívüli származtatott ügyletek kijelölésével összefüggésben helyénvaló, hogy az Unió – az EU-ban is – támogassa a kereskedési kötelezettség végrehajtására alkalmas kellő számú kereskedési helyszín kialakítását.
            
         
               (4)
            
            
               A 600/2014/EU rendelet 28. cikkének (4) bekezdése szerint a harmadik országbeli kereskedési helyszínek az Unióban letelepedett kereskedési helyszínekkel egyenértékűnek ismerhetők el, ha olyan, jogilag kötelező előírásoknak felelnek meg, amelyek egyenértékűek a kereskedési helyszínekre a 2014/65/EU irányelv és az 596/2014/EU európai parlamenti és tanácsi rendelet (4) alapján vonatkozó előírásokkal, és amelyek effektívfelügyelet és végrehajtás hatálya alá tartoznak az adott harmadik országban. Ezt a követelményt az említett jogszabály célkitűzéseinek, főként a belső piac létrehozásához és működéséhez, a piac integritásához, a befektetővédelemhez és végül, de nem kisebb fontossággal, a pénzügyi stabilitáshoz nyújtott hozzájárulásnak a fényében kell értelmezni.
            
         
               (5)
            
            
               Az Amerikai Egyesült Államokban (USA) működő csereügylet-kereskedési platformok magas kereskedési volument biztosítanak a dollárban denominált csereügyleteknek, és fontos, hogy a hatékony kockázatkezelés érdekében ehhez a likviditáshoz az uniós vállalkozások is hozzáférjenek. Az uniós piacok működése szempontjából vett jelentőségükkel és a pénzügyi stabilitásra gyakorolt hatásukkal összefüggésben ezért helyénvaló elismerni az USA-beli csereügylet-kereskedési platformokat. E határozat a csereügylet-kereskedési platformokat az USA-beli árutőzsdetörvény (Commodity Exchange Act [CEA]) és végrehajtási rendeletei keretében szabályozó jogi és felügyeleti keretrendszer részletes értékelésén alapul, kiemelt figyelmet fordítva a piaci integritásra és az átláthatóságra.
            
         
               (6)
            
            
               Ezen egyenértékűségi értékelés célja ezért annak ellenőrzése, hogy az árutőzsdetörvény és végrehajtási rendeletei szerinti jogi és felügyeleti keretrendszer biztosítja-e, hogy az USA-ban letelepedett és a Határidős Árutőzsdei Kereskedést Felügyelő Bizottság (Commodity Futures Trading Commission [CFTC]) által engedélyezett kijelölt ügyletpiacok (designated contract markets, DCM) és csereügylet-végrehajtási platformok (swap execution facilities, SEF) olyan, jogilag kötelező előírásoknak felelnek meg, amelyek a 600/2014/EU rendelet 28. cikkének (4) bekezdésében meghatározott kritériumok alapján egyenértékűek a kereskedési helyszínekre a 2014/65/EU irányelv, az 596/2014/EU rendelet és a 600/2014/EU rendelet alapján vonatkozó előírásokkal. Az egyenértékűségi értékelés célja továbbá annak ellenőrzése, hogy a kijelölt ügyletpiacok és csereügylet-végrehajtási platformok effektív felügyelet és végrehajtás hatálya alá tartoznak-e az adott harmadik országban.
            
         
               (7)
            
            
               Az USA-ban engedélyezett kijelölt ügyletpiacokra vonatkozó jogilag kötelező előírásokat az árutőzsdetörvény a kijelölt ügyletpiacok működését szabályozó elvalapú jogi keretrendszer formájában rögzíti. A CEA kijelölt ügyletpiacokra vonatkozó előírásai 23 alapelvet tartalmaznak. A kijelölt ügyletpiacoknak első alkalommal és folyamatosan is meg kell felelniük e jogi erővel bíró elveknek. A kijelölt ügyletpiacoknak meg kell felelniük az alkalmazandó CFTC-szabályzatnak is, amely konkrét működési követelményeket ír elő a kijelölt ügyletpiacok számára.
            
         
               (8)
            
            
               Az USA-ban engedélyezett csereügylet-végrehajtási platformokra vonatkozó jogilag kötelező előírásokat az árutőzsdetörvény egy elvalapú jogi keretrendszer formájában rögzíti. A csereügylet-végrehajtási platformok működését az árutőzsdetörvény 5h. szakasza szabályozza, amelyet a Dodd-Frank-törvény (Dodd Frank Wall Street Reform and Consumer Protection Act) 733. szakasza vezetett be a csereügyletek kereskedése és feldolgozása tekintetében. A CEA 5h. szakasza 15 alapelvet határoz meg a csereügylet-végrehajtási platformok tekintetében. A CFTC-regisztráció megszerzéséhez és fenntartásához a csereügylet-végrehajtási platformoknak mind a 15 alapelvnek meg kell felelniük. A csereügylet-végrehajtási platformoknak továbbá első alkalommal és folyamatosan is meg kell felelniük az alkalmazandó CFTC-szabályzatnak.
            
         
               (9)
            
            
               A 600/2014/EU rendelet 28. cikke (4) bekezdésének a)–d) pontjával összhangban négy feltételnek kell teljesülnie annak megállapításához, hogy valamely harmadik ország jogi és felügyeleti keretrendszere az ott engedélyezett kereskedési helyszínek tekintetében egyenértékű a 600/2014/EU rendeletben és a 2014/65/EU irányelvben rögzített követelményekkel.
            
         
               (10)
            
            
               A 600/2014/EU rendelet 28. cikke (4) bekezdésének a) pontjában rögzített első feltétel szerint a harmadik országbeli kereskedési helyszínnek engedélyezés, valamint folyamatos effektív felügyelet és végrehajtás hatálya alá kell tartoznia.
            
         
               (11)
            
            
               A kijelölt ügyletpiacként való működéshez a kérelmezőnek a CTFC-től kérnie kell kijelölését, és bizonyítania kell, hogy megfelel az árutőzsdetörvény és a CFTC-szabályzat alkalmazandó rendelkezéseinek. Hasonlóképpen, a csereügylet-végrehajtási platformként való működéshez a kérelmezőnek a CTFC-től regisztrációt kell kapnia, és bizonyítania kell, hogy megfelel az árutőzsdetörvény és a CFTC-szabályzat alkalmazandó rendelkezéseinek. A kijelölt ügyletpiacok és a csereügylet-végrehajtási platformok szabályozási felügyeletét az árutőzsdetörvény 5. és 5h. szakasza, illetve az Amerikai Egyesült Államok törvénykönyve (USC) 7. címének 7. és 7b-3. szakasza alapján a CFTC látja el. A CFTC általi kijelöléshez a kijelölt ügyletpiacoknak meg kell felelniük az árutőzsdetörvény szerinti 23 DCM-alapelvnek és a CFTC által szabály vagy rendelet útján esetlegesen előírt követelményeknek. A CFTC általi regisztrációhoz a csereügylet-végrehajtási platformoknak meg kell felelniük az árutőzsdetörvény szerinti 15 SEF-alapelvnek és a CFTC által szabály vagy szabályzat útján esetlegesen előírt követelményeknek. A kijelölt ügyletpiacoknak kereskedelmi platformnak kell lenniük, amely általánosságban az árutőzsdetörvény értelmében olyan multilaterális rendszer, amelyben a résztvevők megkülönböztetésmentes szabályokkal összhangban hajthatnak végre ügyleteket. A kijelölt ügyletpiacoknak pártatlan hozzáférést kell biztosítaniukpiacaikhoz és szolgáltatásaikhoz a tagok számára. A hozzáférési kritériumoknak pártatlannak és átláthatónak kell lenniük, alkalmazásuknak mentesnek kell lennie a megkülönböztetéstől. Emellett az árutőzsdetörvény és a CFTC-szabályzat a kijelölt ügyletpiacokat szervezeti követelményeknek veti alá a vállalatirányítás, az összeférhetetlenségi politika, a kockázatkezelés, a tisztességes és rendezett kereskedés, a kereskedési rendszer ellenálló képessége, az elszámolási és kiegyenlítési megállapodások, a szabályozott piacra történő bevezetés és a megfelelésellenőrzés tekintetében, amely követelmények mindegyikét folyamatosan teljesíteni kell. A csereügylet-végrehajtási platformok multilaterális alapon működő csereügylet-kereskedési platformok. A csereügylet-végrehajtási platformoknak pártatlan hozzáférést kell biztosítaniuk a jogosult szerződő felek számára piacaikhoz és szolgáltatásaikhoz, és e hozzáférés kritériumainak pártatlannak és átláthatónak kell lenniük, alkalmazásuknak tisztességesnek kell lennie, és mentesnek kell lennie a megkülönböztetéstől. A csereügylet-végrehajtási platformokat szintén szervezeti követelményeknek vetik alá a vállalatirányítás, az összeférhetetlenségi politika, a kockázatkezelés, a tisztességes és rendezett kereskedés, a kereskedési rendszer ellenálló képessége, az elszámolási és kiegyenlítési megállapodások, a szabályozott piacra történő bevezetés és a megfelelésellenőrzés tekintetében, amely követelmények mindegyikét folyamatosan teljesíteni kell.
            
         
               (12)
            
            
               A kijelölt ügyletpiacok és a csereügylet-végrehajtási platformok kötelesek működési szabályokat létrehozni, többek között a visszaélésszerű kereskedelmi gyakorlatok tiltásáról és a szabályoknak való megfelelés kikényszerítéséről is. A CFTC az árutőzsdetörvénnyel és a CFTC-szabályzattal való konzisztencia biztosítása érdekében értékeli e szabályokat és módosításaikat. A kijelölt ügyletpiacoknak és a csereügylet-végrehajtási platformoknak kapacitással kell rendelkezniük a szabályaikat megsértő személyek felderítésére, vizsgálatára és megfelelő szankcionálására. A kijelölt ügyletpiacok és a csereügylet-végrehajtási platformok az árutőzsdetörvény és a CFTC-szabályzat alkalmazandó követelményeinek teljesítése érdekében igénybe vehetik harmadik felek szabályozási szolgáltatásait. A kijelölt ügyletpiacok és a csereügylet-végrehajtási platformok harmadik felek szabályozási szolgáltatásainak igénybevétele esetén is maguk felelősek törvényes és szabályozási kötelezettségeik betartásáért.
            
         
               (13)
            
            
               A CFTC-nek szintén vannak folyamatos felügyeleti és végrehajtási feladatai a kijelölt ügyletpiacok és a csereügylet-végrehajtási platformok tekintetében. Ezek keretében rendszeres szabálykövetési felülvizsgálatokat tart, amelyek célja a kijelölt ügyletpiacok törvényes és szabályozási kötelezettségekkel kapcsolatos megfelelésének értékelése a kereskedési gyakorlatok felügyelete, a piaci felügyelet, az ellenőrzési nyomvonal és a kijelölt ügyletpiacok szankciórendszere tekintetében. A csereügylet-végrehajtási platformok hasonló felülvizsgálati programja kidolgozás alatt áll. Az árutőzsdetörvény 8(a)(1). szakasza széles hatáskört ad a CFTC-nek olyan vizsgálatok elvégzésére, amelyek célja az árutőzsdetörvénynek és a CFTC-szabályzatnak való megfelelés biztosítása. Az árutőzsdetörvény 5e., 6(b)., 6b. és 6c(a). szakasza alapján a CFTC az árutőzsdetörvényt vagy a CFTC-szabályzatot sértő magatartás tiltása érdekében polgári jogi keresetet is indíthat, és más méltányos jogorvoslatot és pénzbeli szankciókat is kérhet: közigazgatási jogérvényesítési eljárást indíthat, felfüggesztheti vagy visszavonhatja a kijelölt ügyletpiac kijelölését vagy a csereügylet-végrehajtási platform regisztrációját, illetve az árutőzsdetörvényt vagy a CFTC-szabályzatot sértő magatartást tiltó és annak abbahagyására felszólító végzést bocsáthat ki, vagy ilyen végzéshez csatlakozhat. Az árutőzsdetörvény 6(c). szakasza a CFTC-t az árutőzsdetörvény érvényesítése érdekében vagy más vizsgálati vagy eljárási célból felhatalmazza eskük és esküpótló nyilatkozatok felvételére, tanúk idézésére és megjelenésük kikényszerítésére, bizonyítékok felvételére, valamint üzleti könyvek, levelezések, feljegyzések és más nyilvántartások bemutatásának előírására.
            
         
               (14)
            
            
               Megállapítható tehát, hogy a kijelölt ügyletpiacok és a csereügylet-végrehajtási platformok engedélyezés, valamint folyamatos effektív felügyelet és végrehajtás hatálya alá tartoznak.
            
         
               (15)
            
            
               A 600/2014/EU rendelet 28. cikke (4) bekezdésének b) pontjában rögzített második feltétel szerint a kereskedési helyszíneknek olyan világos és átlátható szabályokkal kell rendelkezniük a pénzügyi eszközök piacra való bevezetését illetően, ami lehetővé teszi e pénzügyi eszközök tisztességes, szabályos és hatékony kereskedését, és szabadon átruházhatóságát.
            
         
               (16)
            
            
               A kijelölt ügyletpiacok és a csereügylet-végrehajtási platformok csak akkor jegyezhetnek új származtatott ügyletet, ha az megfelel az árutőzsdetörvény és a CFTC-szabályzat tisztességes, rendezett és hatékony kereskedést biztosító előírásainak. Ennek szavatolása érdekében a kijelölt ügyletpiacoknak és a csereügylet-végrehajtási platformoknak az új ügyleteket a jegyzés előtt be kell nyújtaniuk a CFTC-hez, annak jóváhagyását kérve, vagy számára tanúsítvánnyal igazolva a szóban forgó ügylet árutőzsdetörvénynek és CFTC-szabályzatnak való megfelelését. A benyújtáskor ismertetni és elemezni kell a származtatott ügyletet és az alkalmazandó követelményeknek való megfelelést, ideértve az árutőzsdetörvény azon követelményét is, miszerint a kijelölt ügyletpiac és a csereügylet-végrehajtási platform csak olyan ügyleteket jegyezhet, amelyek nem könnyen manipulálhatók. A törvényben előírt követelményeknek való megfelelésről szóló CFTC-iránymutatás szerint a készpénzben kiegyenlített csereügyletek esetében a kijelölt ügyletpiacoknak és a csereügylet-végrehajtási platformoknak ehhez figyelembe kell venniük többek között a készpénzes árnak mint az azonnali piaci érték mutatójának megbízhatóságát, valamint a kereskedelmi elfogadottságot, a nyilvános rendelkezésre állást és a készpénzes ár kiszámításához használt ársorozatok aktualitását. Az iránymutatás azt is meghatározza, hogy a CFTC mit tekint az ügyletek elfogadható általános szerződési feltételeinek. A kijelölt ügyletpiacoknak és a csereügylet-végrehajtási platformoknak a CFTC-hez benyújtott származtatott ügyletek szerződési feltételeit a benyújtáskor közzé is kell tenniük. A jegyzés előtti benyújtás követelménye és az ügyletek jellemzőire vonatkozó CFTC-követelmények elősegítik a származtatott ügyletek tisztességes, szabályos és hatékony kereskedését. A CFTC-iránymutatás a CFTC-t is segíti annak eldöntésében, hogy a kijelölt ügyletpiacok és a csereügylet-végrehajtási platformok megfelelnek-e az alapelvek követelményeinek.
            
         
               (17)
            
            
               A kijelölt ügyletpiacok kötelesek versengő, nyitott és hatékony piacot fenntartani és olyan ügyletvégrehajtási mechanizmust működtetni, amely a kijelölt ügyletpiac központosított piacán megvédi a kereskedés árfeltárási folyamatát. E követelménynek megfelelően minden kijelölt ügyletpiacnak központi limitáras ajánlati könyvben (central limit order book, CLOB) kell vezetnie a vételi és az eladási ajánlatokat. Emellett a kijelölt ügyletpiacok utólagos árjegyzési információkat tesznek közzé nyilvános weboldalaikon. A csereügylet-végrehajtási platformokon a CFTC kereskedési végrehajtási követelményének hatálya alá tartozó csereügyleteket – amennyiben nem nagytételes kereskedésről van szó – vagy a CFTC-szabályzat szerinti ajánlati könyvnek megfelelően, vagy ajánlati könyvvel együtt használt jegyzéskérési kereskedési (Request-For-Quote, RFQ) rendszerben kell végrehajtani. A jegyzéskérési kereskedési rendszer a CFTC-szabályzat szerint olyan kereskedési rendszer vagy platform, amelyben a piaci szereplők egy adott ügylet tekintetében legalább három másik piaci szereplőtől kérnek vételi vagy eladási ajánlatot (jegyzést), és e kérésre az összes felkért piaci szereplő válaszolhat. A CFTC-szabályzat 43. szakasza emellett előírja, hogy a közzétételi kötelezettség hatálya alá tartozó csereügyleteket a végrehajtás után a műszakilag megvalósítható legnagyobb gyorsasággal be kell jelenteni a CFTC csereügylet-adattárába. Ha a közzétételi kötelezettség hatálya alá tartozó csereügyletet kijelölt ügyletpiac vagy csereügylet-végrehajtási platform szabályai szerint hajtják végre, akkor a csereügylet-adattárnak biztosítania kell, hogy – amennyiben nem késleltetett ügyletről van szó – a csereügyletet és annak áradatait a kijelölt ügyletpiactól vagy a csereügylet-végrehajtási platformtól beérkező bejelentés után a műszakilag megvalósítható legnagyobb gyorsasággal közzétegye. Ha a közzétételi kötelezettség hatálya alá tartozó csereügylet meghalad bizonyos értékhatárokat, akkor a csereügylet-adattárnak késleltetnie kell a csereügyletnek és áradatainak közzétételét.
            
         
               (18)
            
            
               Megállapítható tehát, hogy a kijelölt ügyletpiacok és a csereügylet-végrehajtási platformok világos és átlátható szabályokkal rendelkeznek a pénzügyi eszközök piacra való bevezetését illetően, ami lehetővé teszi e pénzügyi eszközök tisztességes, szabályos és hatékony kereskedését, és szabadon átruházhatóságát.
            
         
               (19)
            
            
               A 600/2014/EU rendelet 28. cikke (4) bekezdésének c) pontjában rögzített harmadik feltétel szerint a pénzügyi eszközök kibocsátóival szemben időszakos és folyamatos tájékoztatási előírásoknak kell érvényben lenniük, ami magas szintű befektetővédelmet biztosít.
            
         
               (20)
            
            
               E harmadik feltétel többnyire nem alkalmazható a kijelölt ügyletpiacokon és a csereügylet-végrehajtási platformokon jegyzett származtatott ügyletekre – elsősorban opciókra és csereügyletekre –, tekintettel azok jellegére és tulajdonságaira és különösen arra, hogy alapul szolgáló eszközeik elsősorban áruk, kamatlábak vagy devizák. E követelmény ugyanis nem alkalmazható olyan származtatott ügyletekre, amelyek alapul szolgáló eszköze nem részvény. A kereskedési kötelezettség hatálya alá tartozó olyan származtatott termékek esetében, mint a csereügyletek, amelyek alapul szolgáló eszköze kamatláb, nincs olyan társaság, amely kibocsáthatná az előírt pénzügyi jelentéseket. A közzétételi követelmények azonban kötelezőek az olyan származtatott ügyletek kibocsátói esetében, amelyek alapul szolgáló eszköze értékpapír. Az USA-ban ilyen ügylet csak értékpapír-opció vagy értékpapír-alapú csereügylet lehet. Értékpapír-opcióval csak az Értékpapír- és Tőzsdebizottság (Securities and Exchange Commission, SEC) illetékességébe tartozó értékpapírtőzsdéken lehet kereskedni, vagyis sem kijelölt ügyletpiacokon, sem csereügylet-végrehajtási platformokon. Értékpapír-alapú csereügylettel erre szakosodott csereügylet-végrehajtási platformokon lehet kereskedni, de a SEC felügyelete mellett. Ha az értékpapír-alapú csereügylet alapul szolgáló eszköze valamely USA-beli értéktőzsdére van bevezetve, akkor annak kibocsátója a tőzsdetörvény 13(a). szakasza szerinti beszámolási követelmény hatálya alá tartozik, és olyan éves és évközi pénzügyi beszámolókat kell közzétennie, amelyek tekintetében az USA-beli keretszabályozás egyértelmű, átfogó és konkrét közzétételi követelményeket határoz meg, és amelyek a SEC weboldalának EDGAR rendszerén keresztül nyilvánosan hozzáférhetők. Következésképpen a magas szintű befektetővédelem e helyzetben is biztosított.
            
         
               (21)
            
            
               A 600/2014/EU rendelet 28. cikke (4) bekezdésének d) pontjában rögzített negyedik feltétel szerint a harmadik országbeli keretrendszernek gondoskodnia kell a piac átláthatóságáról és integritásáról, a bennfentes kereskedelem és a piaci manipuláció formájában megjelenő piaci visszaélést kezelő szabályok révén.
            
         
               (22)
            
            
               Az árutőzsdetörvény és a CFTC-szabályzat átfogó keretszabályozással gondoskodik a piac integritásának biztosításáról, illetve a bennfentes kereskedelem és a piaci manipuláció megelőzéséről. E keret tilt minden olyan magatartást, amely a piacok működésének zavarásával járhat, és felhatalmazza a CFTC-t az ilyen magatartással szembeni eljárásra; ilyen magatartás az árak manipulációja és hamis vagy félrevezető információk közlése (az árutőzsdetörvény 6(c). és 9(a)(2). szakasza és a CFTC-szabályzat 180.1. és 180.2. szakasza), a kereskedési gyakorlatok megsértése (az árutőzsdetörvény 4c(a)(1)–(2). szakasza), az ügyletek rendezett végrehajtását esetlegesen veszélyeztető bizonyos káros gyakorlatok (az árutőzsdetörvény 4c(a)(5). szakasza) és a manipulatív eszközök, rendszerek vagy trükkök csalárd használata vagy csalárd használatának kísérlete (az árutőzsdetörvény 6(c)(1). szakasza és a CFTC-szabályzat 180.1. szakasza). A jogtalanul megszerzett bennfentes információk alapján vagy a nem nyilvános információk bejelentésére vonatkozó hatályos kötelezettség megszegésével végrehajtott kereskedés szintén az árutőzsdetörvény megsértésének minősülhet. A kijelölt ügyletpiacoknak és a csereügylet-végrehajtási platformoknak monitorozniuk kell piacaikat annak biztosítása érdekében, hogy a kereskedési tevékenységek folyamatos és effektív felügyelet hatálya alá tartozzanak, továbbá azért, hogy felderítsék és megelőzzék az árak torzításához vagy a piac manipulálásához vezető tevékenységeket. A kijelölt ügyletpiacok felügyeleti és szankciórendszerét a CFTC rendszeres szabálykövetési felülvizsgálati programja értékeli.A csereügylet-végrehajtási platformok hasonló felülvizsgálati programja kidolgozás alatt áll. A CFTC emellett saját kezdeményezésére bármely időpontban felkérheti a kijelölt ügyletpiacokat és a csereügylet-végrehajtási platformokat az árutőzsdetörvény vagy a CFTC-szabályzat szerinti kötelezettségeik teljesítésének igazolására.
            
         
               (23)
            
            
               Megállapítható tehát, hogy a kijelölt ügyletpiacokra és a csereügylet-végrehajtási platformokra alkalmazandó USA-beli keretrendszer gondoskodik a piac átláthatóságáról és integritásáról, a bennfentes kereskedelem és a piaci manipuláció formájában megjelenő piaci visszaélést kezelő szabályok révén.
            
         
               (24)
            
            
               Megállapítható tehát, hogy a kijelölt ügyletpiacok és a csereügylet-végrehajtási platformok olyan, jogilag kötelező előírásoknak felelnek meg, amelyek egyenértékűek a kereskedési helyszínekre a 2014/65/EU irányelv, az 596/2014/EU rendelet és a 600/2014/EU rendelet alapján vonatkozó előírásokkal, és amelyek effektív felügyelet és végrehajtás hatálya alá tartoznak az adott harmadik országban.
            
         
               (25)
            
            
               A 600/2014/EU rendelet 28. cikke (1) bekezdésének d) pontjával összhangban a harmadik ország kereskedési helyszínei egyenértékűnek ismerhetők el, feltéve, hogy a harmadik ország ténylegesen egyenértékű rendszert biztosít a 2014/65/EU irányelv szerint engedélyezett kereskedési helyszínek elismeréséhez, hogy a harmadik országban kereskedési kötelezettség hatálya alá tartozó származtatott termékeket nem kizárólagos alapon a piacra bevezessék vagy azokkal kereskedjenek.
            
         
               (26)
            
            
               Az árutőzsdetörvény 5h(g). szakasza alapján a CFTC a csereügylet-végrehajtási platformot mentesítheti a regisztráció alól, ha úgy ítéli meg, hogy az a székhely szerinti ország nemzeti illetékes hatóságának összehasonlítható, átfogó, konszolidált alapú felügyelete és szabályozása alá tartozik. Az említett 5h(g). szakasznak megfelelően a CFTC a Bizottság által bejelentett összes szabályozott piacot, multilaterális kereskedési rendszert és szervezett kereskedési rendszert egyetlen határozattal mentesítheti, ha megállapítja, hogy a bejelentett helyszínek összehasonlítható, átfogó, konszolidált alapú felügyelet és szabályozás alá tartoznak.
            
         
               (27)
            
            
               Az uniós kereskedési helyszínek mentesítésére vonatkozó CFTC-megközelítést a CFTC elnökének és az Európai Bizottság pénzügyi szolgáltatásokért felelős alelnökének együttes nyilatkozata rögzíti. A határozatot együttműködési megállapodások is kísérik majd annak biztosítása érdekében, hogy az elismert uniós kereskedési helyszínek engedélyezéséért felelős nemzeti illetékes hatóságok és a CFTC hatékony információcserét folytassanak, és koordinálják felügyeleti tevékenységeiket.
            
         
               (28)
            
            
               Megállapítható tehát, hogy az USA jogi és felügyeleti keretrendszere ténylegesen egyenértékű rendszert biztosít a 2014/65/EU irányelv szerint engedélyezett kereskedési helyszínek elismeréséhez, hogy az USA-ban kereskedési kötelezettség hatálya alá tartozó származtatott termékeket nem kizárólagos alapon a piacra bevezessék vagy azokkal kereskedjenek.
            
         
               (29)
            
            
               Ez a határozat harmadik országbeli kereskedési helyszínek alkalmasságát állapítja meg a célból, hogy az Unióban letelepedett pénzügyi és nem pénzügyi szerződő felek meg tudjanak felelni kereskedési kötelezettségeiknek, ha származtatott termékekkel harmadik országbeli helyszínen kereskednek. Ez a határozat ezért nem érinti az Unióban letelepedett pénzügyi és nem pénzügyi szerződő felek harmadik országbeli kereskedési helyszínen olyan származtatott termékekkel való kereskedésének képességét, amelyek nem tartoznak a 600/2014/EU rendelet 32. cikke szerinti kereskedési kötelezettség hatálya alá.
            
         
               (30)
            
            
               Ez a határozat az elfogadásakor a kijelölt ügyletpiacokra és a csereügylet-végrehajtási platformokra az USA-ban alkalmazandó, jogilag kötelező érvényű követelményeken alapul. A Bizottságnak továbbra is rendszeres jelleggel nyomon kell követnie az e kereskedési helyszínekkel kapcsolatos jogi és felügyeleti keretrendszer alakulását, a piaci fejleményeket, a monitoringgal és a végrehajtással kapcsolatos felügyeleti együttműködés eredményességét, valamint az e határozat meghozatalának alapját képező feltételek teljesülését.
            
         
               (31)
            
            
               Az USA-ban engedélyezett kijelölt ügyletpiacokra és csereügylet-végrehajtási platformokra alkalmazandó jogi és felügyeleti keretrendszer és a piaci fejlemények rendszeres felülvizsgálata nem érinti a Bizottság azon lehetőségét, hogy bármikor célzott felülvizsgálatot végezzen, ha lényeges fejlemények szükségessé teszik, hogy a Bizottság újraértékelje az e határozatban megállapított egyenértékűséget. Az újraértékelés e határozat visszavonásához vezethet.
            
         
               (32)
            
            
               Az e határozatban előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A HATÁROZATOT:
   1. cikk
   A 600/2014/EU rendelet 28. cikkének (4) bekezdése céljából az Amerikai Egyesült Államokban az ott engedélyezett, a mellékletben felsorolt kijelölt ügyletpiacokra és csereügylet-végrehajtási platformokra alkalmazandó jogi és felügyeleti keretrendszert egyenértékűnek kell tekinteni a 2014/65/EU irányelv szerinti kereskedési helyszínekre vonatkozóan a 600/2014/EU rendeletben meghatározott előírásokkal.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2017. december 5-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  Az Európai Parlament és a Tanács 600/2014/EU rendelete (2014. május 15.) a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.).
   
      (2)  Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).
   
      (3)  Az Európai Parlament és a Tanács 2014/65/EU irányelve ( 2014. május 15. ) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
   
      (4)  Az Európai Parlament és a Tanács 596/2014/EU rendelete (2014. április 16.) a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről (HL L 173., 2014.6.12., 1. o.).
   
      MELLÉKLET
      
         A 2014/65/EU irányelvben meghatározott kereskedési helyszínekkel egyenértékűnek tekintett kijelölt ügyletpiacok:
      
      
                  a)
               
               
                  Cantor Futures Exchange, L.P.
               
            
                  b)
               
               
                  CBOE Futures Exchange, LLC
               
            
                  c)
               
               
                  Chicago Board of Trade (Board of Trade of the City of Chicago, Inc.)
               
            
                  d)
               
               
                  Chicago Mercantile Exchange, Inc.
               
            
                  e)
               
               
                  Commodity Exchange, Inc.
               
            
                  f)
               
               
                  Eris Exchange, LLC
               
            
                  g)
               
               
                  ICE Futures U.S., Inc.
               
            
                  h)
               
               
                  Minneapolis Grain Exchange, Inc.
               
            
                  i)
               
               
                  NASDAQ Futures, Inc.
               
            
                  j)
               
               
                  New York Mercantile Exchange, Inc.
               
            
                  k)
               
               
                  Nodal Exchange, LLC
               
            
                  l)
               
               
                  North American Derivatives Exchange, Inc.
               
            
                  m)
               
               
                  OneChicago LLC
               
            
                  n)
               
               
                  trueEX LLC
               
            
         A 2014/65/EU irányelvben meghatározott kereskedési helyszínekkel egyenértékűnek tekintett csereügylet-végrehajtási platformok:
      
      
                  a)
               
               
                  360 Trading Networks, Inc.
               
            
                  b)
               
               
                  Bats Hotspot SEF, LLC
               
            
                  c)
               
               
                  BGC Derivatives Markets, L.P.
               
            
                  d)
               
               
                  Bloomberg SEF LLC
               
            
                  e)
               
               
                  Chicago Mercantile Exchange, Inc.
               
            
                  f)
               
               
                  Clear Markets North America, Inc.
               
            
                  g)
               
               
                  DW SEF LLC
               
            
                  h)
               
               
                  FTSEF LLC
               
            
                  i)
               
               
                  GFI Swaps Exchange LLC
               
            
                  j)
               
               
                  GTX SEF LLC
               
            
                  k)
               
               
                  ICAP SEF (US) LLC
               
            
                  l)
               
               
                  ICE Swap Trade LLC
               
            
                  m)
               
               
                  LatAm SEF, LLC
               
            
                  n)
               
               
                  LedgerX LLC
               
            
                  o)
               
               
                  MarketAxess SEF Corporation
               
            
                  p)
               
               
                  Seed SEF LLC
               
            
                  q)
               
               
                  SwapEx LLC
               
            
                  r)
               
               
                  TeraExchange, LLC
               
            
                  s)
               
               
                  Thomson Reuters (SEF) LLC
               
            
                  t)
               
               
                  tpSEF Inc.
               
            
                  u)
               
               
                  Tradition SEF, Inc.
               
            
                  v)
               
               
                  trueEX LLC
               
            
                  w)
               
               
                  TW SEF LLC